ดอลล์อ่อนค่า น้ำมันร่วงหนุนแรงซื้อสินทรัพย์ปลอดภัย
สกุลเงินดอลลาร์สหรัฐอ่อนค่าลงเมื่อเทียบกับสกุลเงินหลักๆในตลาดนิวยอร์กเมื่อคืนนี้ (9 ก.พ.) เนื่องจากราคาน้ำมันที่ร่วงลงอย่างต่อเนื่อง ได้กระตุ้นให้นักลงทุนเข้าซื้อสินทรัพย์ที่ปลอดภัย ซึ่งรวมถึงสกุลเงินเยน
10 ก.พ. 2559

สำนักข่าวอินโฟเควสท์รายงานว่า ค่าเงินดอลลาร์สหรัฐอ่อนค่าลงเมื่อเทียบกับเงินเยนที่ระดับ 114.90 เยน จากระดับ 115.34 เยน และอ่อนค่าลงเมื่อเทียบกับฟรังค์สวิสที่ 0.9722 ฟรังค์ จากระดับ 0.9861 ฟรังค์
ค่าเงินยูโรแข็งค่าขึ้นแตะระดับ 1.1289 ดอลลาร์สหรัฐ จากระดับ 1.1198 ดอลลาร์สหรัฐ เงินปอนด์แข็งค่าขึ้นแตะระดับ 1.4457ดอลลาร์สหรัฐ จากระดับ 1.4425 ดอลลาร์สหรัฐ และดอลลาร์ออสเตรเลียปรับลงแตะระดับ 0.7058 ดอลลาร์สหรัฐ จากระดับ 0.7080ดอลลาร์สหรัฐ
นักลงทุนเข้าซื้อสกุลเงินเยนและสกุลเงินฟรังค์สวิส ซึ่งเป็นหนึ่งในสินทรัพย์ที่ปลอดภัย หลังจากราคาน้ำมันดิบร่วงลงอย่างต่อเนื่อง โดยเมื่อคืนนี้สัญญาน้ำมันดิบ WTI ส่งมอบเดือนมี.ค.ปิดร่วงลงหลุดจากระดับ 28 ดอลลาร์/บาร์เรล หลังจากสำนักงานพลังงานสากล (IEA) ปรับลดคาดการณ์ราคาน้ำมันดิบ WTI และน้ำมันดิบเบรนท์ในปีนี้
นอกจากนี้ นักลงทุนจับตานางเจเน็ต เยลเลน ประธานธนาคารกลางสหรัฐ (FED) ซึ่งจะแถลงต่อคณะกรรมาธิการบริการการเงินประจำสภาผู้แทนราษฎรสหรัฐในวันนี้ และจะแถลงต่อคณะกรรมาธิการการธนาคารประจำวุฒิสภาในวันพรุ่งนี้ โดยนักวิเคราะห์และนักลงทุนต่างรอดูว่า นางเยลเลนจะส่งสัญญาณชะลอการปรับขึ้นอัตราดอกเบี้ยในการประชุมเดือนหน้าหรือไม่ หลังจากที่เฟดได้ปรับขึ้นอัตราดอกเบี้ยครั้งแรกรอบเกือบ 10 ปีในการประชุมเดือนธ.ค.ปีที่แล้ว
และตลาดยังรอการเปิดเผยรายงานข้อมูลเศรษฐกิจของสหรัฐในสัปดาห์นี้ รวมถึงสต็อกสินค้าและยอดค้าส่งเดือนธ.ค., ดุลงบประมาณของรัฐบาลกลางสหรัฐเดือนม.ค., จำนวนผู้ขอรับสวัสดิการว่างงานครั้งแรกรายสัปดาห์, ยอดค้าปลีกเดือนม.ค., ราคาส่งออกและนำเข้าเดือนม.ค., ดัชนีความเชื่อมั่นผู้บริโภคช่วงต้นเดือนก.พ.จากมหาวิทยาลัยมิชิแกน และสต็อกสินค้าคงคลังภาคธุรกิจเดือนธ.ค.